B. Bačík, poslanec: (2008-03-26):
Pán poslanec Miklós, pri všetkej úcte k vám, ja si myslím, že celý systém usporiadania pozemkov v záhradkových osadách sa riadi na základe pozemkových úprav. A vy dobre viete, čo sú to pozemkové úpravy. To znamená, že sa tam na to vzťahuje zákon č. 229/1991 Zb. o pôde a reštitúciách a zákon č. 330/1991 Zb. o pozemkových úpravách, a ten jasne hovorí a stanovuje, že sa táto pôvodná pôda vlastníkom nevydáva. A na margo toho, čo som tu teraz uviedol, chcem povedať, tieto zákony boli prijaté v roku 1991. To znamená, že tieto pravidlá nastavila vláda, kde predsedom vlády bol pán Čarnogurský a za predsedníckym stolom sedel pán Mikloško. Škoda, že tu nie je pani Sabolová. Veľmi rád by som jej pripomenul túto skutočnosť. Takže to na úvod k tomu, čo sa tu síce možno z vašej strany vedie nejaká zmysluplná debata, ale ja žiadnu zmysluplnú debatu tu nevidím. Takže toľko, vážený pán poslanec, na úvod. Veľmi ma prekvapuje, že vy ste podali takýto pozmeňujúci návrh v tejto podobe, tak ako ste nám ho tu teraz v priebehu 15 minút odôvodnili, a nemrzí ma ani to, že tento poslanecký návrh nie je spracovaný v súlade s legislatívnymi pravidlami, ale mrzí ma totižto jeho obsah v tom, že je výlučne zameraný voči vlastníkom. To znamená, že úplne likviduje záhradkárov a záhradkárske osady. Viete, pán poslanec, keby sa mal prijať tento váš poslanecký návrh, ktorý vy ste tu teraz predložili, a mali by sa akceptovať trhové ceny, tak potom zákon č. 64/1997 Z. z. nemusel byť vôbec prijatý. No nemusel. A viete, prečo bol prijatý? No, prijatý bol kvôli tomu, aby sa urobila určitá rovnováha medzi vlastníkmi a užívateľmi pozemkov. To znamená, že do roku 1997 sa nemohlo  postupovať  v zmysle zákona č. 229. Pretože väčšina záhradkových osád, tak ako boli zriadené, tak vlastníci týchto pozemkov sú známi. To znamená, že nebolo možné postupovať podľa tohto zákona. Preto sa prijal určitý konsenzus, určitá rovnováha, kde sa dalo zadosť aj vlastníkovi, aj užívateľom pôdy. Ja preto s poľutovaním musím konštatovať, a tak ako sme sa aj spolu s kolegom Lebockým dohodli na tomto spoločnom postupe. Vzhľadom na to, že ja osobne si myslím, že meniť pravidlá vysporiadania počas tohto procesu, ktorý už bol začatý, to znamená, keď platí zákon č. 64/1997 Z. z., je podľa mňa prinajmenšom protiústavný a z tohto dôvodu podľa mňa je absolútne neštandardný spôsob takýmto vaším pozmeňujúcim návrhom meniť filozofiu a celkový obsah a ducha zákona a nehovoriac o tom, že takmer 30 % záhradkových osád už bolo vysporiadaných podľa tohto zákona č. 64, to znamená, že by to bolo retroaktívne, hej. A čo tí užívatelia pozemkov, ktorí ešte čakajú na toto vysporiadanie? Takže, ak   dovolíte, my  ako  navrhovatelia v zmysle § 94 ods. 2 zákona o rokovacom poriadku nesúhlasíme s rozšírením predloženého návrhu zákona, a preto o doplňujúcom návrhu pána poslanca Miklósa sa nebude hlasovať. Prosím pána spravodajcu, aby toto uviedol počas hlasovania. Toľko, pán poslanec, z mojej strany. Naozaj treba k tomuto pristúpiť zodpovedne, pretože je tu stav, ktorý je pretrvávajúci a ja osobne si myslím, že naša novela, tak ako je spracovaná v tom duchu a v tej základnej filozofii sa dotýka len tej časti, ktorá smeruje k tomu, aby bol odstránený diskriminačný charakter tých záhradkárskych osád, ktoré boli zriadené Slovenským zväzom chovateľov. To, čo tu pani poslankyňa Gibalová rozprávala, že to nie je pravdou, neviem, odkiaľ má tieto informácie, ale môžem jej ich podložiť, veď koniec koncov obvodné pozemkové úrady tieto žiadosti registrujú. Mám tu dokonca aj list, ktorý bol adresovaný  Ministerstvu pôdohospodárstva Slovenskej republiky, kde sa tam priamo cituje, aby mohlo ministerstvo, respektíve orgány miestnej štátnej správy konať vo vzťahu k výpredaju týchto pozemkov, tak je potrebná novela zákona. Hej? Takže, pani poslankyňa Gibalová, ak dovolíte, potom by som vám poskytol tento materiál. A ešte toľko na záver k tým cenám, ktoré ste tu uviedli, aby sa to riešilo podľa vyhlášky ministerstva spravodlivosti č. 492 /2004 o stanovení všeobecnej hodnoty majetku. Toto isté spomenula aj pani poslankyňa Gibalová. To znamená, že zakomponovať tam tie trhové ceny. Veď už samotný zákon č. 229/1991 Zb. hovorí o tom, že pri výške ceny pôdy sa vychádza z bonity pôdy a z kultúry pozemku, ktorá bola v čase vzniku záhradkárskej osady. A myslím si, že tým bolo povedané všetko. Ďakujem pekne.